
	હેતુ
	શીખવવું કે પ્રભુ ઈસુ ખ્રિસ્ત પાસે દુષ્ટ આત્માઓ પર સામર્થ્ય છે.

	શિક્ષકની તૈયારી
	આ પાઠ તૈયાર કરતી વખતે ઈશ્વરની સ્તુતિ કરો કે ઈસુએ શેતાન અને દુષ્ટતા પર વિજય મેળવ્યો છે, અને તેમનો આભાર માનો કે તમારે, તમારા વિદ્યાર્થીઓએ અને ખ્રિસ્તી વિશ્વાસીઓએ દુષ્ટ આત્માઓથી ડરવાની જરૂર નથી, કારણ કે તેઓ પ્રભુ ઈસુ ખ્રિસ્તના સામર્થ્ય અને અધિકારને આધીન છે. પછી લૂક 8:26-39 અને પાઠની યોજના વાંચો અને તેનો અભ્યાસ કરો.

	મુખપાઠ કલમ
	1 યોહાન 4:4
જે આત્મા તમારામાં છે તે જગતના લોકોમાં જે આત્મા છે તેના કરતાં વધુ સામર્થી છે.



પાઠની યોજના
પ્રસ્તાવના
સન્ડે સ્કૂલ શરૂ થાય તે પહેલાં લગભગ 6 કે 8 મોટાં બાળકોને પૂછો કે શું તેઓ પાઠની શરૂઆતમાં તમને મદદ કરશે. તેમની સંખ્યા બેકી હોવી જોઈએ અને છોકરાઓને આ કદાચ વધુ ગમશે. પાઠની શરૂઆતમાં તમારા મદદગારોને સરખી સંખ્યાની બે ટીમમાં વહેંચીને રસ્સાખેંચ નામની રમત રમાડો. દરેક ટીમના આગેવાન તરીકે કોઈ શિક્ષક હોઈ શકે.
ટીમનો દરેક સભ્ય આગળની વ્યક્તિની કમરે પકડે છે. આગેવાનો એકબીજાના હાથ પકડે છે. બંને આગેવાનોની વચ્ચે જમીન પર નિશાન કરો. “ચાલુ” કહેતાં જ દરેક ટીમે બીજી ટીમને નિશાન પાર ખેંચવાનો પ્રયત્ન કરવો. ટીમના સભ્યોએ એકબીજાને છોડવા નહિ. આ રમત એક વાર રમો અને પછી બાળકોને પોતાની જગ્યાએ પાછાં મોકલો.
પાઠના મુખ્ય મુદ્દાઓ
	1.તે રમત મજાની હતી, પણ ધારો કે તમારા મનમાં રસ્સાખેંચ ચાલતી હોય. તમે પાગલ થઈ જાઓ. એક દિવસ ઈસુ આવા એક માણસને મળ્યા. ચિત્ર 31 બતાવો। આ માણસ પોતાના હોશમાં નથી. તે કેવી રીતે જીવતો હતો અને તેને શું થયું હતું તેનું વર્ણન કરો. તેનું શરીર ઘણા દુષ્ટ આત્માઓથી વળગેલું હતું (તેમનું હતું), લૂક 8:27,29-30.
	2.વર્ણન કરો કે એક દિવસ ઈસુ તેમને કેવી રીતે મળ્યા. દુષ્ટ આત્માઓ જાણતા હતા કે ઈસુ કોણ છે અને તેમના પર ઈસુનું સામર્થ્ય છે તે તેમણે ઓળખ્યું, લૂક 8:28.
	3.ઈસુએ દુષ્ટ આત્માઓને માણસમાંથી નીકળી જવા આજ્ઞા કરી અને તેમને ભૂંડોમાં જવા દીધા. ઈસુ પાસે સર્વ દુષ્ટ આત્માઓ પર સામર્થ્ય છે. ટોળું (સૈન્ય) નામના માણસમાંથી અશુદ્ધ આત્માઓને નીકળવું પડ્યું, કારણ કે ઈસુ કોઈ પણ અશુદ્ધ આત્મા કરતાં ઘણા વધુ સામર્થી છે, લૂક 8:32-33. અશુદ્ધ આત્માઓ અથવા દુષ્ટ આત્માઓ ઈસુથી ડરે છે. ઈસુનું સામર્થ્ય દુષ્ટ આત્માઓ વિશેનો આપણો ડર દૂર કરી શકે છે.
	4.ટોળું નામનો માણસ નવી વ્યક્તિ જેવો થઈ ગયો, લૂક 8:35. તેણે પૂછ્યું કે શું તે ઈસુ સાથે રહી શકે, પણ ઈસુએ તેને કરવા માટે નવું કામ આપ્યું, લૂક 8:39. તે બદલાયેલો માણસ હતો.
પુનરાવર્તન
પાઠનું ટૂંકું પુનરાવર્તન કરીને ભાર મૂકો કે પોતાના અધિકાર અને સામર્થ્યને કારણે ઈસુ એવા માણસને મદદ કરી શક્યા જેને બીજા માણસો દુષ્ટ, પાગલ, ખતરનાક અને બચાવી ન શકાય તેવો માનતા હતા. ઈશ્વર માટે કંઈ અઘરું નથી.
પાઠ પ્રત્યે આપણો પ્રતિભાવ
મુખપાઠની કલમ શીખવો
શીખવતી વખતે સમજાવો કે તેનો અર્થ એ છે કે ખ્રિસ્તીમાંનો ઈશ્વરનો પવિત્ર આત્મા જગતના કોઈ પણ આત્મા કરતાં વધુ સામર્થી છે. દુષ્ટ આત્માઓ આપણને નુકસાન કરી શકતા નથી, કારણ કે આપણે ઈસુની મદદ માગીએ ત્યારે તે આપણું રક્ષણ કરે છે.

